Ministru kabineta rīkojuma projekta

“**Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, papildu maksājumu, pārcelšanās un aprīkojuma iegādes izdevumu segšanai”,**

Ministru kabineta rīkojuma projekta

**“Grozījumi Ministru kabineta 2018.gada 12.jūnija rīkojumā Nr.267 “Par finansējumu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta, nomas maksas, pārcelšanās un aprīkojuma iegādes izdevumu segšanai”**,

Ministru kabineta rīkojuma projekta

**“Grozījumi Ministru kabineta 2018.gada 12.jūnija rīkojumā Nr.262 “Par finansējumu robežšķērsošanas vietas “Terehova” modernizācijas projekta I posma būvniecībai, nomas maksas un komunālo pakalpojumu izdevumu segšanai””**,

Ministru kabineta rīkojuma projekta

**“Grozījumi Ministru kabineta 2014.gada 13.februāra rīkojumā Nr.70 “Par finansējuma piešķiršanu ēku Miera ielā 58A, Rīgā, būvniecības, nomas maksas, pārcelšanās un aprīkojuma iegādes izdevumu segšanai”** un

Ministru kabineta rīkojuma projekta

**“Par finansējumu nekustamā īpašuma Pils laukumā 2, Rīgā, pārbūves darbu veikšanai”**

apvienotais sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekti un Ministru kabineta sēdes protokollēmuma projekti izstrādāti, lai precizētu valsts akciju sabiedrības “Valsts nekustamie īpašumi” (turpmāk – VNĪ) īstenotajiem projektiem nepieciešamā finansējuma apmēru un sadalījumu pa gadiem, kā arī plānoto valsts sabiedrības ar ierobežotu atbildību “Jaunais Rīgas teātris” (turpmāk – JRT) ēku Lāčplēša ielā 25, Rīgā, pārbūves projekta īstenošanas pabeigšanas termiņu.  Ministru kabineta rīkojumi stāsies spēkā to parakstīšanas brīdī, Ministru kabineta sēdes protokollēmumi stāsies spēkā to pieņemšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Finanšu ministrijas (VNĪ) iniciatīva.  Ministru kabineta 2019.gada 24.septembra rīkojuma Nr.447 “Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai” 3.2.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likumu “Par valsts budžetu 2020.gadam” un Ministru kabineta 2019.gada 24.septembra rīkojuma Nr.447 “Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai” (turpmāk – Rīkojums Nr.447) 1. un 2.punktu:  - Finanšu ministrijas (turpmāk – FM) budžetā paredzētas ilgtermiņa saistības JRT ēku Lāčplēša ielā 25, Rīgā, pārbūves izdevumu segšanai VNĪ (tai skaitā iebūvējamā tehnoloģiskā aprīkojuma iegādei un montāžai) 2020.gadā 7 363 675 *euro,* 2021.gadā 8 363 675 *euro* un 2022.gadā 5 998 723 *euro.* Kopējais finansējuma apmērs, kas paredzēts pārbūves izdevumu segšanai 2013.-2022.gadā, ir 27 395 430 *euro*;  - Kultūras ministrijas (turpmāk – KM) budžetā paredzēts finansējums JRT nekustamā īpašuma (nekustamā īpašuma kadastra Nr.0100 022 0070) Lāčplēša ielā 25, Rīgā, (turpmāk – NĪ Lāčplēša ielā 25, Rīgā) nomas maksas un papildu maksājumu segšanai VNĪ 2022.gadā 345 091 *euro*, bet no 2023.gada katru gadu 517 636 *euro* apmērā. NĪ Lāčplēša ielā 25, Rīgā, kopējais plānotais nomas maksas un papildu maksājumu apmērs VNĪ 2022. gadā ir 369 548 *euro*, bet no 2023. gada katru gadu 554 321 *euro* (tai skaitā no dotācijas no vispārējiem ieņēmumiem 2022.gadā 345 091 *euro*, bet no 2023. gada katru gadu 517 636 *euro*). Tāpat paredzēts finansējums pārcelšanās (no Miera ielas 58A, Rīgā, uz Lāčplēša ielu 25, Rīgā) izdevumu segšanai 2022. gadā 30 552 *euro* apmērā un aprīkojuma iegādes izdevumu segšanai 2022.gadā, nepārsniedzot 1 500 000 *euro*.  Saskaņā ar Rīkojuma Nr.447:  - 3.punktu FM (VNĪ) dots uzdevums 1.punktā minētā finansējuma ietvaros nodrošināt JRT ēku Lāčplēša ielā 25, Rīgā, pārbūves pabeigšanu līdz 2022.gada 30.aprīlim, nosakot, ka plānotais nomas līguma sākuma termiņš ir 2022.gada 1.maijs. Ja provizoriskie būvniecības izdevumi (tai skaitā tehnoloģiskā aprīkojuma iegādes un montāžas izdevumi) objektīvu vai ekonomiski pamatotu iemeslu dēļ mainās, kā arī ja tiek piesaistīts ERAF finansējums ēkas Lāčplēša ielā 25, Rīgā, energoefektivitātes projekta īstenošanai, FM (VNĪ) jāiesniedz Ministru kabinetā rīkojuma projektu par rīkojuma 1. punktā minēto ilgtermiņa saistību precizēšanu (atbilstoši Ministru kabineta 2018.gada 12.jūnija sēdes protokollēmuma (prot.Nr.28 40.§) “Rīkojuma projekts “Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, pārcelšanās un aprīkojuma iegādes izdevumu segšanai”” 4.punktam, ja netiek piešķirts ERAF finansējums ēkas Lāčplēša ielā 25, Rīgā, energoefektivitātes projekta īstenošanai, FM (VNĪ) jāiesniedz Ministru kabinetā informatīvo ziņojumu par kompensējošiem pasākumiem, lai neradītu negatīvu ietekmi uz vispārējās valdības budžeta bilanci). Pēc būvniecības darbu pabeigšanas FM (VNĪ) piecu mēnešu laikā jāiesniedz KM informāciju par nomas maksas un papildu maksājumu izdevumu precizēšanu atbilstoši VNĪ faktiskajiem nomas objekta pārvaldīšanas izdevumiem;  - 4.punktu KM dots uzdevums pēc precizētās nomas maksas un papildu maksājumu aprēķina saņemšanas trīs mēnešu laikā iesniegt Ministru kabinetā tiesību aktu projektu par rīkojuma 2.punktā minēto izdevumu precizēšanu. KM dots uzdevums arī sagatavot un iesniegt izskatīšanai Ministru kabinetā detalizētu informāciju par aprīkojumu (sarakstu), kura iegādei 2022.gadā plānots izlietot finansējumu, nepārsniedzot 1 500 000 *euro*.  2014.gada 25.aprīlī tika noslēgts līgums ar pilnsabiedrību „Zaigas Gailes birojs un Partneri” par skiču projekta, būvprojekta izstrādi un autoruzraudzības veikšanu. Būvprojekts tika izstrādāts un būvvaldes atzīme par projektēšanas nosacījumu izpildi būvatļaujā saņemta 2016.gada 23.martā.  2016.gada 14.aprīlī tika izsludināts slēgts konkurss „Jaunā Rīgas teātra ēku kompleksa rekonstrukcijas (pārbūves) būvdarbi Lāčplēša ielā 25, Rīgā” (iepirkuma identifikācijas numurs VNĪ/2016/2/4-1/SK-1). Pamatojoties uz publiskā iepirkuma rezultātiem līgums par būvdarbu veikšanu NĪ Lāčplēša ielā 25, Rīgā (turpmāk – līgums), 2018.gada 3.jūlijā noslēgts ar pilnsabiedrību “RERE BŪVE 1” (turpmāk – uzņēmējs). Saskaņā ar līgumu uzņēmējs par līgumā noteikto cenu un līgumā noteiktajos termiņos un starptermiņos apņēmās veikt būvdarbus NĪ Lāčplēša ielā 25, Rīgā.  Projekta īstenošanas gaitā VNĪ bija konstatējis būtiskus pārkāpumus no uzņēmēja puses, kas var nopietni ietekmēt gan būvdarbu kvalitāti un drošību, gan arī projekta īstenošanu tam atvēlētajā termiņā un budžetā, t.sk. radot būtisku risku struktūrfondu līdzekļu apguvei. Ņemot vērā visu risku izvērtējumu, lai nodrošinātu projekta norisi un ievērotu kritiskos termiņus, VNĪ pieņēma lēmumu izbeigt līgumattiecības ar uzņēmēju un 2019.gada 23.jūlijā nosūtīja uzņēmējam uzteikumu.  Strīds starp VNĪ un uzņēmēju tika risināts vispārējās jurisdikcijas tiesās. Lai nodrošinātu pēc iespējas ātrāku strīdu atrisināšanu un NĪ Lāčplēša ielā 25, Rīgā, attīstības projekta pabeigšanu, starp strīdus pusēm 2019.gada 9.decembrī noslēgts izlīgums, ko apstiprinājusi Rīgas pilsētas Vidzemes priekšpilsētas tiesa civillietā Nr.C30696519 2019.gada 13.decembrī un Daugavpils tiesa civillietā Nr.C33470919 2019.gada 30.decembrī. Saskaņā ar izlīguma nosacījumiem panākts, ka tiek atsaukts uzņēmēja celtās prasības nodrošinājums, kas liedza VNĪ slēgt jaunus darījumus ar trešajām personām par būvdarbu izpildi, tiek veikti savstarpējie norēķini, tostarp nodrošinot samaksu par uzņēmēja izpildītajiem darbiem un ieturot no uzņēmēja atlīdzību par kaimiņu ēkām nodarīto kaitējumu un konservācijas darbu veikšanu sakarā ar būvdarbu apturēšanu. VNĪ nodrošinās radīto zaudējumu atlīdzināšanu apkārtējo ēku īpašniekiem.  VNĪ 2019.gada 25.septembrī izsludināja jaunu iepirkuma procedūru “Būvprojekta “Jaunā Rīgas teātra ēku kompleksa rekonstrukcija Lāčplēša ielā 25, Rīgā” izmaiņu izstrāde, autoruzraudzība, būvniecība un inženierkomunikāciju apkope” (VNĪ 2019/7/2-1/AK-55).  Pirms iepirkuma procedūras uzsākšanas tika apzināti būtiskie apstākļi, kas ietekmē prasību definēšanu pretendentu piedāvājumiem:  1) ir radīti bojājumi apkārtējai apbūvei, turpmākie būvkonstrukciju risinājumi jāizvēlas vēl piesardzīgāki nekā iepriekš, lai novērstu bojājumu risku apkārtējai apbūvei;  2) iepriekšējie būvkonstrukciju risinājumi nav īstenojami bez būvprojekta izmaiņu izstrādes tehnoloģisku iemeslu dēļ;  3) nepieciešamās būvprojekta izmaiņas radīs ietekmi uz citām būvprojekta daļām, būvprojekta izmaiņu ietekme uz pārējām būvprojekta daļām ir atkarīga no izvēlētās pieejas;  4) lai nezaudētu Eiropas Savienības fondu finansējumu, kas plānots nekustamā īpašuma Miera ielā 58A, Rīgā, tālākai attīstībai, līdz 2022. gada 31.augustam nepieciešams pabeigt būvdarbus Lāčplēša ielā 25, Rīgā, un nodrošināt JRT pārcelšanās darbus vismaz tādā apmērā, lai 2022. gada septembrī aktīvo teātra sezonu varētu uzsākt Lāčplēša ielā 25, Rīgā (pārcelšanos pilnā apmērā nodrošinot līdz 2022.gada beigām).  Projekta īstenošanā izraudzīts “projektē un būvē” sadarbības modelis, jo:  1) ir nepieciešama nepastarpināta un tieša sadarbība starp būvuzņēmēju un būvprojekta izstrādātāju, lai dotu pietiekamu rīcības brīvību būvspeciālistiem izvēlēties drošāko risinājumu, kas vienlaikus ņemtu vērā ietekmi uz saistītajām būvprojekta daļām un atbilstu projekta realizācijas termiņiem;  2) turpmāku būvdarbu īstenošana pieprasa risku sabalansēšanu starp līguma izpildes summu un faktiski veicamo darbu;  3) projektētāja izvēlētajiem risinājumiem ir neproporcionāli liela ietekme uz kopējā projekta realizējamību, salīdzinot ar projektētāja finansiālo atbildību gadījumos, kur ir konstatētas kļūdas, nepilnības vai izstrādātie risinājumi nav īstenojami paredzētajos termiņos;  4) tiesu praksē atzīts, ka būvdarbu veicējs neatbild par kļūdām būvprojektā, neskatoties uz iepirkuma laikā sniegtajiem apliecinājumiem par būvprojekta pārbaudi un kļūdu neesamību, un šādos gadījumos būvdarbu veicējs drīkst pieprasīt papildu laiku un finansējumu darbu izpildei (izņemot gadījumus, kur būvnieks ir būvprojekta izstrādātājs un attiecīgi ir paredzēta nepieciešamā kontrole pār būvprojekta izmaiņu izstrādi un atlīdzība par šo darbu);  5) strīdus situāciju risināšana prasa laiku un ne vienmēr strīdus ir iespējams risināt paralēli būvdarbu turpināšanai (īpaši attiecas uz gadījumiem, kur strīds attiecas uz projekta realizācijas kritisko ceļu).  Izvērtējot minētos apsvērumus, ir paredzēts noslēgt vienu līgumu, kas paredz vienotu atbildību par būvprojekta izstrādi un būvprojekta realizāciju iepriekš noteiktā termiņā, jo šādā veidā ir iespējams:  1) nodrošināt operatīvu sadarbību starp projektētāju un būvuzņēmēju (ietaupa laiku, resursus);  2) nodrošināt risku sabalansēšanu starp līguma izpildītāja pienākumiem un finansiālo atbildību par kopējo līguma izpildi (nodrošina atbildīgu pieeju būvdarbiem, paaugstina drošību);  3) nodrošināt skaidru līgumisko atbildību par būvniecības procesā pieņemtajiem lēmumiem (ietaupa laiku, novērš strīdus starp būvnieku un projektētāju, kuros kāda no pusēm sagaida papildus samaksu no pasūtītāja).  Iepirkuma procedūrā piedāvājumus iesnieguši četri pretendenti. Izvērtējot iesniegtos piedāvājumus secināts, ka nav iespējams nodrošināt JRT ēku Lāčplēša ielā 25, Rīgā, pārbūves pabeigšanu Rīkojumā Nr.447 paredzētā finansējuma ietvaros un nepieciešams rast risinājumu papildu finansējumam JRT ēku pārbūves, tostarp tehnoloģiskā aprīkojuma iegādes un montāžas, izdevumu segšanai. Kopējais JRT ēku pārbūves izdevumu segšanai nepieciešamais finansējums ir 34 591 891 *euro* (detalizētu informāciju par nepieciešamā finansējuma sadalījumu pa gadiem un finansējuma avotu skat. anotācijas pielikumā un tālāk tekstā).  Papildu finansējuma nepieciešamība skaidrojama ar sekojošajiem faktoriem:  1) mainot izvēlēto sadarbības modeli, tiek veikta būtiska un nepieciešama operatīvo un finanšu risku pārnese no pasūtītāja uz līguma izpildītāju un tādēļ iesniegtajos finanšu piedāvājumos šādi paredzamie riski ir iekļauti (uz kuriem būtu attiecināmi papildus nepieciešamie līdzekļi projektēšanai un autoruzraudzībai, kas sastāda aptuveni 21% no papildus nepieciešamajiem līdzekļiem), kurus veido:  a. būvprojekta nepieciešamo izmaiņu apjoms (t.sk., iespējamo būvprojekta nepilnību savlaicīga novēršana paralēli būvdarbu veikšanai);  b. pilna atbildība par turpmāko būvdarbu drošību (šajā sadaļā atspoguļota attiecīgā risinājuma izstrāde);  c. nepieciešamo resursu mobilizācija, lai īstenotu būvdarbus un projektēšanas darbus paredzētajā laikā;  2) tehniskajā specifikācijā tika iekļauta teātra skatuvju tehnoloģiskā aprīkojuma piegāde (aptuveni 36% no papildus nepieciešamajiem līdzekļiem):  a. šīs pozīcijas budžets iepriekš tika veidots, balstoties uz būvprojekta izstrādātāja sagatavotu kontroltāmi, pierēķinot klāt būvdarbu izmaksu inflāciju, taču iepirkuma rezultāti apliecina, ka faktiski piegādāt prasīto aprīkojumu par kontroltāmes cenu nav iespējams (no 4 piedāvājumiem konkrētajā pozīcijā lētākais piedāvājums ir ar 11% zemāku cenu nekā dārgākais, kas norāda uz relatīvi precīzu pretendentu izmaksu aprēķinu);  b. tehnoloģiskā aprīkojuma uzstādīšanai ir nepieciešami dažādi būvkonstrukciju, elektroapgādes, arhitektūras u.c. risinājumi, par kuru izveidi būtu vēl papildus jāvienojas ar būvdarbu veicēju (šobrīd viss ir apvienots vienā līgumā, tāpēc piedāvātā cena atspoguļo arī izpildītāja uzņemto risku, par kuru pasūtītājs jebkurā gadījumā būtu spiests maksāt, tikai riska iestāšanās būtu zināma vēlākā laika posmā, nevis uzreiz);  c. teātra tehnoloģiskajam aprīkojumam tehniskā specifikācija nosaka tostarp sasniedzamo tehnisko un akustisko parametru faktisko izpildi izbūvētā telpā ar projektā paredzētajām mēbelēm un aprīkojumu, kas ir sarežģīti izpildāma, bet nepieciešama prasība (šāda prasība par parametru faktisko izpildi pastāvēja arī iepriekš, taču pieredze citos objektos liecina, ka ar šo prasību izpildi ir saistīti ievērojami strīdi un būvdarbu veicēji parasti izmanto šo kā attaisnojošu iemeslu sadārdzinājumam būvdarbu laikā);  3) radītā situācija būvlaukumā pieprasa būvprojektā neparedzētu būvdarbu īstenošanu un riska uzņemšanos par turpmāko būvdarbu drošību pilnā apmērā (uz šiem faktoriem attiecināmi aptuveni 33% no papildus nepieciešamajiem līdzekļiem):  a. jauna būvkonstrukciju risinājuma izbūvēšana, kas pilnībā nodrošina drošību apkārtējai apbūvei (t.sk., iespējama iepriekš izbūvēto risinājumu pārstrādāšana);  b. ar nepieciešamajām būvprojekta izmaiņām saistīto izmaiņu izbūve (t.sk., ņemot vērā, ka drošības nodrošināšanai ir paredzamas plašākas izmaiņas nekā tikai būvkonstrukciju daļā);  c. risku pārnese ietver arī pienākumu līguma izpildītājam īstenot būvdarbus, kuri iepriekšējā būvprojekta tāmē nebija iekļauti, bet kuru izbūve ir nepieciešama projekta īstenošanai un tehniskās specifikācijas izpildei (tātad būvnieks šo risku iekļauj cenā uzreiz, nevis izvirza prasību pasūtītājam būvdarbu gaitā);  4) būvprojekta izmaiņu ekspertīzes, būvuzraudzības u.c. saistītie izdevumi, kas rodas no jauna vai attiecīgi sadārdzinās (aptuveni 10%).  Sakarā ar projekta īstenošanas termiņa nobīdēm nepieciešams precizēt JRT ēku Lāčplēša ielā 25, Rīgā, pārbūves darbu pabeigšanas termiņu, nosakot, ka pārbūves darbi pabeidzami līdz 2022.gada 31.augustam un nosakot plānoto nomas līguma sākuma termiņu 2022.gada 1.septembrī.  Saistībā ar projekta īstenošanas termiņa nobīdēm nepieciešams precizēt arī JRT ēku Lāčplēša ielā 25, Rīgā, pārbūves izdevumu segšanai paredzētā finansējuma sadalījumu pa gadiem, ņemot vērā, ka 2020.gadā nebūs iespējams apgūt 2 721 532 *euro.*  Tā kā NĪ Lāčplēša ielā 25, Rīgā, nomas līguma sākuma termiņš nobīdās par 4 mēnešiem, nepieciešams samazināt 2022.gadā nepieciešamā finansējuma apmēru NĪ Lāčplēša ielā 25, Rīgā, nomas maksas un papildu maksājumu izdevumu segšanai 172 545 *euro* apmērā. Nomas maksa aprēķināta saskaņā ar Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” 3.nodaļas nosacījumiem, kas paredz nomas maksas noteikšanas metodiku, ja nekustamo īpašumu iznomā kapitālsabiedrībai publiskas funkcijas vai deleģēta valsts pārvaldes uzdevuma veikšanai (nomas maksa nav aprēķināta atbilstoši tirgus nomas maksai). Iznomāšana nekvalificējas kā komercdarbības atbalsts, ņemot vērā sekojošo. Pēc JRT sniegtās informācijas par 2020.gadā plānoto darbību (informācija tika iesniegta KM 2020.gada sākumā), JRT pašu ieņēmumi sastādīs 45% jeb 1 299 334 *euro* apmērā pret kopējiem 2020.gada izdevumiem 2 887 410 *euro* apmērā, no kā izriet, ka JRT „pašu ieņēmumi” nesasniegtu Eiropas Komisijas noteikto slieksni – 50%, no kura sākot būtu jāvērtē valsts atbalsta piemērošanas nosacījumi. Lai arī līdz noteiktajam slieksnim ir tikai 5%, komercdarbības atbalsta nosacījumi JRT nebūtu jāpiemēro arī, jo teātra repertuārā ir dramatiskās izrādes tikai latviešu valodā bez tulkojuma citās valodās un tās netiek reklamētas ārpus Latvijas, līdz ar to teātra izrādes ir paredzētas vietējai mērķauditorijai. Valodas barjeras dēļ izrādes nepiesaista skatītājus no citām Eiropas Savienības dalībvalstīm, līdz ar to atbalsta pasākums nevar ietekmēt tirdzniecību starp dalībvalstīm un kropļot Eiropas Savienības iekšējo konkurenci un šim atbalsta pasākumam ir vienīgi vietēja mēroga ietekme.  Savukārt pagarinot JRT ēku pārbūves darbu pabeigšanas termiņu, JRT lietos nekustamā īpašuma (nekustamā īpašuma kadastra Nr.0100 026 0056) Miera ielā 58A, Rīgā, daļu līdz 2022.gada 31.decembrim. Saskaņā ar Ministru kabineta 2014.gada 13.februāra rīkojuma Nr.70 “Par finansējuma piešķiršanu ēku Miera ielā 58A, Rīgā, būvniecības, nomas maksas, pārcelšanās un aprīkojuma iegādes izdevumu segšanai” 2.3punktu KM budžetā paredzēts finansējums nekustamā īpašuma Miera ielā 58A, Rīgā, daļas nomas maksas izdevumu segšanai VNĪ 2020.gadā 217 583 *euro* un 2021.gadā 145 055 *euro* apmērā, un apkures izdevumu segšanai 2020.gadā 112 915 *euro* un 2021.gadā 63 894 *euro* apmērā. Līdz ar to nepieciešams KM budžetā papildu finansējums nekustamā īpašuma Miera ielā 58A, Rīgā, daļas nomas maksas un papildu maksājumu segšanai VNĪ 2021.gadā 72 528 *euro* un 2022.gadā 217 583 *euro* apmērā, savukārt apsaimniekošanas (apsardze un teritorijas uzkopšana) un uzturēšanas (apkure, elektroenerģija) izdevumu segšanai 2021.gadā 49 021 *euro* un 2022.gadā 112 915 *euro* apmērā. Līdz ar JRT pārcelšanos uz nekustamo īpašumu Miera ielā 58A, Rīgā, JRT palielinājušies izdevumi par apsardzi, elektroenerģiju un nekustamajam īpašumam pieguļošās teritorijas uzturēšanu. Izmaksu palielinājums saistāms ar telpu lielumu nekustamajā īpašumā Miera ielā 58A, Rīgā, kas proporcionāli palielina elektroenerģijas patēriņu. Palielinājušās arī elektroenerģijas izmaksas. Sakarā ar nekustamajā īpašumā Miera ielā 58A, Rīgā, telpu konfigurāciju JRT nepieciešams bija palielināt fiziskās apsardzes posteņu skaitu. Vienlaikus izdevumu palielināšanās ir saistāma ar JRT pienākumu atbilstošā kartībā uzturēt nekustamajam īpašumam Miera ielā 58A, Rīgā, pieguļošo publisko teritoriju. Savukārt faktiskie apkures izdevumi ir mazāki nekā sākotnēji plānots.  Ņemot vērā minēto, izstrādāts Ministru kabineta rīkojuma projekts “Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, papildu maksājumu, pārcelšanās un aprīkojuma iegādes izdevumu segšanai” un Ministru kabineta rīkojuma projekts “Grozījumi Ministru kabineta 2014.gada 13.februāra rīkojumā Nr.70 “Par finansējuma piešķiršanu ēku Miera ielā 58A, Rīgā, būvniecības, nomas maksas, pārcelšanās un aprīkojuma iegādes izdevumu segšanai”.  FM (VNĪ) priekšlikumi finansējuma pārdalēm un papildu finansējumam.  FM budžetā JRT ēku pārbūvei paredzēto un neizlietoto finansējumu 2020.gadā 2 721 532 *euro* apmērā plānots pārdalīt:  1. FM budžetā Rīgas pils Konventa Pils laukumā 3, Rīgā, restaurācijas un pārbūves darbu izdevumu segšanai VNĪ 2020.gadā 2 098 713 *euro* apmērā, par attiecīgu summu samazinot finansējuma apmēru 2022.gadā (nemainot kopējo izdevumu apmēru). Likumā “Par valsts budžetu 2020.gadam” saskaņā ar Ministru kabineta 2018.gada 12.jūnija rīkojuma Nr.267 “Par finansējumu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta, nomas maksas, pārcelšanās un aprīkojuma iegādes izdevumu segšanai” 1.punktu FM budžetā paredzētas ilgtermiņa saistības Rīgas pils Konventa Pils laukumā 3, Rīgā, restaurācijas un pārbūves darbu izdevumu segšanai 2020.gadā 1 651 736 *euro*, 2021.gadā 1 902 185 *euro*, 2022.gadā 3 432 413 *euro*, 2023.gadā 5 772 307 *euro*, 2024.gadā 3 511 209 *euro* apmērā (kopējais finansējuma apmērs 2013.- 2024.gadā 19 217 701 *euro*). Finansējumu Rīgas pils Konventa Pils laukumā 3, Rīgā, restaurācijas un pārbūves darbu izdevumu segšanai iespējams novirzīt, ņemot vērā to, ka 2020.gada 22.janvārī būvvaldē ir saskaņotas būvprojekta izmaiņas, kuru izstrādes nepieciešamība bija saistīta ar arheoloģiskajā un arhitektoniski mākslinieciskajā izpētē atklātajām unikālajām mākslinieciskajām un arhitektoniskajām liecībām, kas prasīja izmaiņas pilnsabiedrības “Rīgas pils Kastelas projekts” izstrādātajā būvprojektā, kā arī 2020.gada 30.janvārī ir izsludināta iepirkumu procedūra “Rīgas pils Konventa (Kastelas) pārbūve un restaurācija Pils laukumā 3, Rīgā” (VNĪ 2019/7/2-1/AK-47) ar piedāvājumu iesniegšanas termiņu 2020.gada 6.marts un plānots, ka 2020.gada aprīlī tiks uzsākti būvniecības darbi, līdz gada beigām īstenojot konstrukciju pastiprināšanas darbus, pamatu pastiprināšanas darbus, telpu attīrīšanu no mikoloģiskā piesārņojuma, pagraba sienu žāvēšanu, kapelas un remtera telpu dekoratīvo apdaru – sienu gleznojumu atsegumu konservācijas darbus. Pēc finansējuma pārdales plānotais FM ilgtermiņa saistību apmērs Rīgas pils Konventa Pils laukumā 3, Rīgā, restaurācijas un pārbūves darbu izdevumu segšanai VNĪ 2020.gadā 3 750 449 *euro* apmērā, 2021.gadā 1 902 185 *euro* apmērā, 2022.gadā 1 333 700 *euro* apmērā, 2023.gadā 5 772 307 *euro* apmērā un 2024.gadā 3 511 209 *euro* apmērā, attiecīgi izstrādāts Ministru kabineta rīkojuma projekts “Grozījumi Ministru kabineta 2018.gada 12.jūnija rīkojumā Nr.267 “Par finansējumu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta, nomas maksas, pārcelšanās un aprīkojuma iegādes izdevumu segšanai””;  2. FM budžetā nekustamā īpašuma Pils laukumā 2, Rīgā, pārbūves izdevumu segšanai VNĪ 2020.gadā 158 448 *euro* apmērā, 2022.gadā samazinot finansējuma apmēru par 3 019 944 *euro*. Likumā “Par valsts budžetu 2020.gadam” saskaņā ar Ministru kabineta 2017.gada 31.jūlija rīkojumu Nr.391 “Par finansējuma piešķiršanu Rakstniecības un mūzikas muzeja pārbūves darbu veikšanai Pils laukumā 2, Rīgā, telpu nomas maksas, labiekārtošanas un ekspozīcijas izveides izdevumu segšanai” paredzētas FM budžetā ilgtermiņa saistības 2022.gadā 3 019 944 *euro* apmērā, lai pēc būvniecības darbu pabeigšanas segtu VNĪ izdevumus, kas saistīti ar kapitālieguldījumiem pārbūves projekta īstenošanai Pils laukumā 2, Rīgā. Saskaņā ar Ministru kabineta 2018.gada 12.jūnija sēdes protokollēmuma (prot. Nr.28 39.§) “Rīkojuma projekts “Grozījumi Ministru kabineta 2017.gada 31.jūlija rīkojumā Nr.391 “Par finansējuma piešķiršanu Rakstniecības un mūzikas muzeja pārbūves darbu veikšanai Pils laukumā 2, Rīgā, telpu nomas maksas, labiekārtošanas un ekspozīcijas izveides izdevumu segšanai””” 2.punktu noteikts, ka izdevumus 2017.-2022.gadā, kas saistīti ar Rakstniecības un mūzikas muzeja pārbūves Pils laukumā 2, Rīgā, īstenošanu un Rakstniecības un mūzikas muzeja labiekārtošanu un ekspozīcijas izveidi, sedz no VNĪ finanšu resursiem un pēc būvniecības darbu pabeigšanas tie tiek segti no valsts budžeta. VNĪ ar pilnsabiedrību “PMK un BBA” (turpmāk – Pilnsabiedrība) ir panākusi savstarpēju vienošanos strīdā par 2016.gada 28.aprīlī VNĪ ar Pilnsabiedrību noslēgtā līguma Nr.2/4-2-16-8/1133 par būvdarbu veikšanu objektā Pils laukums 2, Rīgā, kadastra numurs 0100 008 0054 (grozījumi veikti 09.05.2016., 31.10.2016.) saistību izbeigšanu un 2019.gada 5.februārī Rīgas pilsētas Vidzemes priekšpilsētas tiesa apstiprinājusi izlīgumu civillietā C30425417. KM sadarbībā ar VNĪ izvērtējot prioritātes, pieņemts lēmums nekustamā īpašuma Pils laukumā 2, Rīgā, attīstībai plānoto finansējumu novirzīt JRT ēku pārbūves izdevumu segšanai, savukārt nekustamā īpašuma Pils laukumā 2, Rīgā, attīstībai kultūras funkcijai rast risinājumu no Eiropas Savienības finansējuma nākošajā plānošanas periodā (Ministru kabineta 2020.gada 25.februāra sēdē (prot. Nr.8 33.#) atbalstītais Nacionālā attīstības plāna 2021.- 2027.gadam projekts paredz Kultūras ministrijai īstenot pasākumu “Unikāla Eiropas mēroga kultūras mantojuma atjaunošana, lai veicinātu to pieejamību, attīstot kultūras pakalpojumus”). Ņemot vērā minēto, kā arī to, ka ar Ministru kabineta 2018.gada 16.oktobra rīkojumu Nr.522 “Par finansējumu Rakstniecības un mūzikas muzejam nekustamā īpašuma Mārstaļu ielā 6, Rīgā, daļas nomas maksas, papildu maksājumu, pārcelšanās, labiekārtošanas un ekspozīcijas izveides izdevumu segšanai” atbalstīts, ka turpmāk Rakstniecības un mūzikas muzeja vajadzībām pielāgojams nekustamais īpašums Mārstaļu ielā 6, Rīgā, tiek izteikts priekšlikums finansējumu novirzīt neatlīdzināto ar nekustamā īpašuma Pils laukumā 2, Rīgā, pārbūvi saistīto izdevumu segšanai VNĪ 2020.gadā 158 448 *euro* apmērā (tai skaitā saskaņā ar 2016.gada 28.aprīlī VNĪ ar Pilnsabiedrību noslēgto līgumu Nr.2/4-2-16-8/1133 Pilnsabiedrības izpildītie darbi par periodu 2016.gada decembris – 2017.gada februāris 154 473,67 *euro* un citi ar būvdarbu izpildi saistītie darbi – būvuzraudzība, ielu elementu aizņemšana būvdarbu laikā) un attiecīgi izstrādāts Ministru kabineta rīkojuma projekts “Par finansējumu nekustamā īpašuma Pils laukumā 2, Rīgā, pārbūves darbu veikšanai”, kas paredz Finanšu ministrijas budžetā ilgtermiņa saistību apmēru 2020.gadā nekustamā īpašuma Pils laukumā 2, Rīgā, pārbūves izdevumu segšanai VNĪ, uzdevumu KM sadarbībā ar FM (VNĪ) izstrādāt priekšlikumus tālākai nekustamā īpašuma pārbūvei kultūras funkciju veikšanai, kā arī atzīstot par spēku zaudējušu Ministru kabineta 2017.gada 31.jūlija rīkojumu Nr.391 “Par finansējuma piešķiršanu Rakstniecības un mūzikas muzeja pārbūves darbu veikšanai Pils laukumā 2, Rīgā, telpu nomas maksas, labiekārtošanas un ekspozīcijas izveides izdevumu segšanai”.  3. FM budžetā robežšķērsošanas vietas “Terehova” modernizācijas projekta I posma būvniecības izdevumu segšanai VNĪ 2020.gadā 464 371 *euro* apmērā, par attiecīgu summu samazinot finansējuma apmēru 2021.gadā (nemainot kopējo izdevumu apmēru). Likumā “Par valsts budžetu 2020.gadam” saskaņā ar Ministru kabineta 2018.gada 12.jūnija rīkojuma Nr.262 “Par finansējumu robežšķērsošanas vietas “Terehova” modernizācijas projekta I posma būvniecībai, nomas maksas un komunālo pakalpojumu izdevumu segšanai” 1.1punktu FM budžetā paredzētas ilgtermiņa saistības robežšķērsošanas vietas “Terehova” modernizācijas projekta I posma būvniecības izdevumu segšanai VNĪ 2020.gadā 847 204 *euro* un 2021.gadā 464 371 *euro* apmērā. Ņemot vērā to, ka projekta īstenošana norit atbilstoši plānotajam laika grafikam (līdz 2020.gada 31.janvārim izpildīti vairāk kā 40% no būvdarbiem), kas paredz visu darbu pabeigšanu līdz 2020.gada 31.oktobrim, 2020.gadā iespējams paredzēt visu atlikušo projekta būvniecības izdevumu finansējumu 1 311 575 *euro* apmērā. Attiecīgi izstrādāts Ministru kabineta rīkojuma projekts “Grozījumi Ministru kabineta 2018.gada 12.jūnija rīkojumā Nr.262 “Par finansējumu robežšķērsošanas vietas “Terehova” modernizācijas projekta I posma būvniecībai, nomas maksas un komunālo pakalpojumu izdevumu segšanai””, kas paredz precizēt FM budžetā finansējuma apmēru pa gadiem robežšķērsošanas vietas “Terehova” modernizācijas projekta I posma būvniecības izdevumu segšanai VNĪ.  FM budžetā robežšķērsošanas vietas “Terehova” modernizācijas projekta I posma būvniecības izdevumu segšanai paredzēto finansējumu 2021.gadā 464 371 *euro* apmērā plānots pārdalīt:   1. JRT ēku pārbūves izdevumu segšanai 342 822 *euro* apmērā; 2. Nekustamā īpašuma Miera ielā 58A, Rīgā, daļas nomas maksas un papildu maksājumu segšanai 72 528 *euro* un apsaimniekošanas un uzturēšanas izdevumu segšanai 49 021 *euro* apmērā.   FM budžetā 2022.gadā plānoto finansējumu Rīgas pils Konventa Pils laukumā 3, Rīgā, restaurācijas un pārbūves darbu izdevumu segšanai 2 098 713 *euro* apmērā plānots pārdalīt FM budžetā JRT ēku pārbūves izdevumu segšanai. FM budžetā 2022.gadā plānoto finansējumu nekustamā īpašuma Pils laukumā 2, Rīgā, pārbūves izdevumu segšanai 3 019 944 *euro* apmērā plānots pārdalīt FM budžetā JRT ēku pārbūves izdevumu segšanai 2 861 991 *euro* apmērā un KM budžetā nekustamā īpašuma Miera ielā 58A, Rīgā, daļas nomas maksas, papildu maksājumu segšanai 45 038 *euro*, apsaimniekošanas un uzturēšanas izdevumu segšanai 112 915 *euro* apmērā. Savukārt KM budžetā 2022.gadā plānoto finansējumu NĪ Lāčplēša ielā 25, Rīgā, nomas maksas un papildu maksājumu segšanai 172 545 *euro* apmērā plānots novirzīt KM budžetā nekustamā īpašuma Miera ielā 58A, Rīgā, daļas nomas maksas un papildu maksājumu segšanai.  Papildus, lai rastu finansējumu 2022.gadā JRT ēku pārbūves izdevumu segšanai tiek piedāvāts:   1. nesamazināt FM budžetā ilgtermiņa saistību apmēru JRT ēku pārbūves izdevumu segšanai 2 170 416 *euro* apmērā saskaņā ar Rīkojuma Nr.447 3.punktu, kas paredz, ja tiek piesaistīts ERAF finansējums ēkas Lāčplēša ielā 25, Rīgā, energoefektivitātes projekta īstenošanai, FM (VNĪ) jāiesniedz Ministru kabinetā rīkojuma projektu par rīkojuma 1. punktā minēto ilgtermiņa saistību precizēšanu, attiecīgi grozot uzdevuma saturu. Saskaņā ar Ministru kabineta 2018. gada 28. augusta noteikumiem Nr. 552 “Grozījumi Ministru kabineta 2018. gada 4. janvāra noteikumos Nr. 13 “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” otrās projektu iesniegumu atlases kārtas īstenošanas noteikumi”” VNĪ 13.11.2018. Centrālajā finanšu un līgumu aģentūrā (turpmāk – CFLA) iesniedza projekta iesniegumu Nr.4.2.1.2/18/I/050 “Energoefektivitātes paaugstināšana ēkā Lāčplēša ielā 25, Rīgā” ierobežotā projektu iesniegumu atlasē un 2020.gada 16.janvārī noslēdza līgumu par Eiropas Savienības fonda projekta īstenošanu Nr.4.2.1.2/18/I/050 ar attiecināmajiem izdevumiem 2 170 416 euro, tai skaitā Eiropas Reģionālās attīstības fonda finansējums 1 844 854 *euro* un valsts budžeta līdzfinansējums 325 562 *euro*; 2. VNĪ neieskaitīt valsts budžetā 2 749 558 *euro* apmērā (novirzīt 2 444 051 *euro* JRT ēku Lāčplēša ielā 25, Rīgā, pārbūves darbu izdevumu segšanai VNĪ un 305 507 *euro* uzņēmuma ienākuma nodokļa nomaksai (piemērojot 50% samazinājumu saskaņā ar Uzņēmumu ienākuma nodokļa likuma Pārejas noteikumu 13. un 14.punktu)), pēc VNĪ 2019.gada pārskata apstiprināšanas iesniedzot izskatīšanai Ministru kabinetā priekšlikumus par atšķirīgu valstij dividendēs izmaksājamo peļņas daļu saskaņā ar Ministru kabineta 2015. gada 22. decembra noteikumu Nr. 806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” 11.2.apakšpunktu. Saskaņā ar nerevidētiem 2019.gada rezultātiem VNĪ pārskata gada peļņa veido vismaz 5,19 milj. *euro*, kas būtiski pārsniedz plānoto (budžetā bija plānota 0.19 milj. *euro* peļņa). Ņemot vērā to, ka finansējums nepieciešams valsts nekustamā īpašuma pārbūves darbu izdevumu segšanai (valsts uzdevumu izpildei), tad valstij izmaksājamo dividenžu samazinājuma daļa kā valsts budžeta finansējums norādāms VNĪ bilances postenī “Nākamo periodu ieņēmumi” attiecīgi ilgtermiņa vai īstermiņa kreditoru sastāvā. Notiekot peļņas sadalei, veidojas ar uzņēmu ienākuma nodokli apliekamais objekts saskaņā ar Uzņēmumu ienākuma nodokļa likuma 4.panta otrās daļas 1.punkta “a” apakšpunktu, līdz ar to no aprēķinātās dividenžu summas jāatskaita uzņēmumu ienākumu nodoklis.   MK rīkojuma projekti un Ministru kabineta sēdes protokollēmuma projekti pilnībā atrisina anotācijas I.sadaļas 2.punktā minētās problēmas.  Atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 3.pielikumā ietvertajai politikas jomu klasifikācijai MK rīkojuma projekts atbilst publiskās pārvaldes politikas un budžeta un finanšu politikas jomai. |
| 3. | Projekta izstrādē iesaistītās institūcijas un publiskas personas kapitālsabiedrības | FM (VNĪ), KM. |
| 4. | Cita informācija | Nav. |

|  |  |
| --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | |
| Sabiedrības mērķgrupas, kuras tiesiskais regulējums ietekmē vai varētu ietekmēt | FM, VNĪ, KM, JRT. |
| Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums tautsaimniecību kā valsts saimniecības nozari neietekmē un administratīvo slogu nepalielina. |
| Administratīvo izmaksu monetārs novērtējums | Projekts šo jomu neskar. |
| Atbilstības izmaksu monetārs novērtējums | Projekta tiesiskais regulējums atbilstības izmaksas neietekmē. |
| Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. | | Turpmākie trīs gadi (*euro*) | | | | |
| 2021. | | 2022. | | 2023. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 10 193 113 | 0 | 10 939 180 | 0 | 14 326 723 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 10 193 113 | 0 | 10 939 180 | 0 | 14 326 723 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 10 193 113 | 0 | 10 939 180 | 0 | 14 326 723 | 0 | -8 036 780 |
| 2.1. valsts pamatbudžets | 10 193 113 | 0 | 10 939 180 | 0 | 14 326 723 | 0 | -8 036 780 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 8 036 780 |
| 3.1. valsts pamatbudžets | 0 | 0 | 0 | 0 | 0 | 0 | 8 036 780 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | 0 | 0 | 0 | 0 | 8 036 780 |
| 5.1. valsts pamatbudžets | 0 | 0 | 0 | 0 | 0 | 8 036 780 |
| 5.2. speciālais budžets | 0 | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Informāciju par finansējuma izmaiņām skatīt anotācijas pielikumā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | MK rīkojuma projektu ietvaros norādītie kapitālieguldījumu apmēri var tikt precizēti būvniecības darbu laikā, ja objektīvu vai ekonomiski pamatotu iemeslu rezultātā mainījies to apmērs. Provizoriski aprēķinātais nomas maksas un papildu maksājumu apmērs atbilstoši faktiskajām pārvaldīšanas izmaksām precizējams pēc būvobjekta nodošanas ekspluatācijā. Aplēstās aprīkojuma iegādes izmaksas precizējamas pēc iepirkuma procedūras veikšanas. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta rīkojuma projekts “Par finansējumu Jaunā Rīgas teātra ēku Lāčplēša ielā 25, Rīgā, pārbūves, nomas maksas, papildu maksājumu, pārcelšanās un aprīkojuma iegādes izdevumu segšanai”,  Ministru kabineta rīkojuma projekts “Grozījumi Ministru kabineta 2018.gada 12.jūnija rīkojumā Nr.267 “Par finansējumu Rīgas pils Konventa Pils laukumā 3, Rīgā, un Muzeju krātuvju kompleksa Pulka ielā 8, Rīgā, būvniecības projekta, nomas maksas, pārcelšanās un aprīkojuma iegādes izdevumu segšanai”,  Ministru kabineta rīkojuma projekts “Grozījumi Ministru kabineta 2018.gada 12.jūnija rīkojumā Nr.262 “Par finansējumu robežšķērsošanas vietas “Terehova” modernizācijas projekta I posma būvniecībai, nomas maksas un komunālo pakalpojumu izdevumu segšanai””,  Ministru kabineta rīkojuma projekts “Grozījumi Ministru kabineta 2014.gada 13.februāra rīkojumā Nr.70 “Par finansējuma piešķiršanu ēku Miera ielā 58A, Rīgā, būvniecības, nomas maksas, pārcelšanās un aprīkojuma iegādes izdevumu segšanai” un  Ministru kabineta rīkojuma projekts “Par finansējumu nekustamā īpašuma Pils laukumā 2, Rīgā, pārbūves darbu veikšanai”  Ministru kabineta sēdē skatāmi vienlaikus, ņemot vērā, ka tie paredz savstarpēju finansējuma pārdali. |
| 2. | Atbildīgā institūcija | FM (VNĪ). |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | FM (VNĪ), KM (JRT). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Finanšu ministrs J.Reirs

J.Upeniece, 67024684

[Jana.Upeniece@vni.lv](mailto:Jana.Upeniece@vni.lv)

T.Andersons, 29723049

[Toms.Andersons@vni.lv](mailto:Toms.Andersons@vni.lv)

S.Briede, 67024625

Sandra.Briede@vni.lv